  Туспуктэм: Григорий Фомин Наталия Сильвестрова Росреестр Удмуртиысь кивалтэтэн ӵош элькунын «Земля для туризма» ӵектосэз кутскон сярысь тупанкыл кутӥзы. Со ӵектосъя туризм удысэ коньдон понон понна улосвылысь туристической интыослы матын луись интывылъёсын лыдмет кылдытозы. Со сярысь элькунысь тӧролэн но кивалтэтлэн пресс-службазы ивортӥз. Россиын ӵектос 2022-тӥ аырсен «Туризм и индустрия гостеприимства» йӧскалык ӵектос улсын улонэ пыӵатӥське. Удмуртия 35 улосвылъёс пӧлы пыриз, кытын ӵектосэз нырысь ик быдэстозы. Интосты Росреестрлэн публичной кадастр мутусэз вылэ пусъёзы. « Туризм удысэ коньдонзэс поныны малпась ужбергатӥсьёс понна со ӟеч инытосты быръён понна валамон но пайдалыко амал луоз. Ми тырмыт ивортодэт сётомы, Удмуртиысь кыӵе интыос туризм объектъёсын герӟаськемын. Со инверсторъёслы валаны юрттоз, кытӵы пӧртэм объектъёсты пуктыны. <…> Милям нырысьёсыз пӧлын бадӟым луонлыкъёсмы кунмылэн пӧртэм улосвылъёсысь инвесторъёсты кыскыны » Александр Бречалов, Удмуртилэн тӧроез Музъем кесэгъёсын но отын интыяськись туризм объектъёсын лыдметэз Удмуртиысь туризмъя агентство кылдытэ. « Ми элькунэ вуись туристъёслэсь лыдзэс эскеримы: тужгес но трос калык Ижкаре, Сарапулэ, Воткае, Дэри, Сарапул, Вотка ёросъёсы вуэ. Берло аръёсы отын туризм инфрасӧзнэт зол азинтӥське. Ми туристической объектъёс котырысь музъем кесэгъёсты пусъёмы. Элькунамы котькуд ар миллион туристъёсты кыскон понна куно карон индустрилэсь инфрасӧзнэтсэ одно ик азинтыны кулэ, ми со бордын ужаськом » Юлия Бадаш, Удмуртиысь туризмъя агентстволэн кивалтӥсез Тодэ вайытом, Удмуртиын 2022-тӥ арын йӧскалык лулчеберетэн герӟаськем интыосын тодматскись туристъёслэн лыдзы йылӥз. Тегъёс: Туризм Удмуртиысьтуризм Удмуртия  